Document ID: 32010L0054

KOMISJONI DIREKTIIV 2010/54/EL,
20. august 2010,
millega muudetakse nõukogu direktiivi 91/414/EMÜ I lisa, et pikendada toimeaine asiimsulfurooni lisasse kuulumist
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 6 lõiget 1,
ning arvestades järgmist:
(1)
Asiimsulfurooni kuulumine direktiivi 91/414/EMÜ I lisasse aegub 31. detsembril 2011. Kooskõlas komisjoni 27. juuni 2007. aasta määruse (EÜ) nr 737/2007 (milles sätestatakse esimese toimeainete rühma nõukogu direktiivi 91/414/EMÜ I lisasse kuulumise pikendamise menetlus ja kehtestatakse kõnealuste ainete loetelu) (2) artikliga 4 esitati kõnealuse artikliga ettenähtud ajavahemiku jooksul teade toimeaine asiimsulfurooni direktiivi 91/414/EMÜ I lisasse kuulumise pikendamiseks.
(2)
Kõnealune teade leiti olevat vastuvõetav komisjoni 28. juuli 2008. aasta otsuse 2008/656/EÜ (toimeainete asiimsulfurooni, asoksüstrobiini, fluroksüpüüri, imasaliili, metüülkresoksiimi, proheksadiooni ja spiroksamiini nõukogu direktiivi 91/414/EMÜ I lisasse kuulumise pikendamist käsitlevate teadete vastuvõetavuse ja asjaomaste teatajate loetelu moodustamise kohta) (3) seisukohast.
(3)
Määruse (EÜ) nr 737/2007 artikliga 6 ettenähtud ajavahemiku jooksul esitas teataja määruse (EÜ) nr 737/2007 artikliga 6 nõutava teabe ning selgituse iga uue esitatud uuringu olulisuse kohta.
(4)
Referentliikmesriik koostas kaasreferentliikmesriigiga konsulteerides hindamisaruande ning esitas selle Euroopa Toiduohutusametile (edaspidi „amet”) ja komisjonile 10. juunil 2009. Lisaks ainele antavale hinnangule sisaldab kõnealune aruanne ka nimekirja uuringutest, millele referentliikmesriik oma hinnangu andmisel tugines.
(5)
Amet edastas hindamisaruande teatajale ja kõigile liikmesriikidele ning edastas saabunud kommentaarid komisjonile. Lisaks avaldas amet kõnealuse hindamisaruande.
(6)
Komisjoni palvel andsid liikmesriigid ja amet hindamisaruandele vastastikuse eksperdihinnangu ning amet esitas asiimsulforooni riskihindamise vastastikust eksperdihinnangut käsitlevad järeldused (4) komisjonile 12. märtsil 2010. Liikmesriigid ja komisjon vaatasid selle hindamisaruande ja ameti poolt esitatud järeldused läbi toiduahela ja loomatervishoiu alalises komitees ning 9. juulil 2010 vormistati see komisjoni läbivaatusaruandena asiimsulforooni kohta.
(7)
Mitmest senisest uuringust on ilmnenud, et asiimsulforooni sisaldavad taimekaitsevahendid võivad eeldatavalt üldjoontes jätkuvalt vastata direktiivi 91/414/EMÜ artikli 5 lõike 1 punktides a ja b sätestatud nõuetele, eelkõige komisjoni läbivaatamisaruandes uuritud ja üksikasjalikult kirjeldatud kasutusviiside osas. Seetõttu on asjakohane pikendada asiimsulforooni kuulumist direktiivi 91/414/EMÜ I lisasse, et tagada, et kõnealust toimeainet sisaldavaid taimekaitsevahendeid võib lubada kasutada ka tulevikus tingimusel, et nad on kooskõlas kõnealuse direktiiviga.
(8)
Pidades silmas hindamisaruannet, kus tuuakse esile, et toksikoloogilisest seisukohast on murettekitav valmistamisel sissejääv lisaaine fenool, tuleks siiski sätestada, et selle lisandi sisaldus tehnilises materjalis ei tohi ületada 2 g/kg.
(9)
Esitatud uutest andmetest ilmneb, et asiimsulforoon ja vee fotolüüsi käigus tekkivad selle aine lagunemisproduktid võivad kujutada ohtu veeorganismidele. Ilma et see seaks kahtluse alla järeldust, et asiimsulforooni lisasse kuulumist on vaja pikendada, on siiski asjakohane hankida nendes konkreetsetes küsimustes täiendavat teavet. Direktiivi 91/414/EMÜ artikli 6 lõikes 1 on sätestatud, et toimeaine kandmine I lisasse võib sõltuda teatavate tingimuste täitmisest. Seega on asjakohane nõuda, et teataja esitab täiendava teabe selliste ohtude hindamise kohta, mis võivad tuleneda asiimsulforoonist veeorganismidele, ja viib lõpule vee fotolüüsi käigus tekkivate selle aine lagunemisproduktide kindlaksmääramise.
(10)
Enne toimeaine direktiivi 91/414/EMÜ I lisasse kuulumise pikendamist tuleks ette näha mõistlik ajavahemik, mille vältel liikmesriigid ja huvitatud isikud saaksid valmistuda toimeaine I lisasse kuulumise pikendamisest tulenevate uute tingimuste täitmiseks.
(11)
Ilma et see piiraks direktiiviga 91/414/EMÜ määratletud kohustusi, mis kaasnevad toimeaine I lisasse kuulumise pikendamisega, tuleks pärast toimeaine lisasse kuulumise pikendamist anda liikmesriikidele kuus kuud asiimsulforooni sisaldavate taimekaitsevahendite kasutuslubade läbivaatamiseks, et jätkuvalt tagada direktiivis 91/414/EMÜ, eriti selle artiklis 13, sätestatud nõuete ja I lisas sätestatud tingimuste täitmine. Liikmesriigid peaksid kasutuslube kas pikendama, neid vajaduse korral muutes, või sellest keelduma. Erandina kõnealusest tähtajast tuleks ette näha pikem ajavahemik kõiki taimekaitsevahendeid ja kavandatud kasutusviise käsitlevate täielike III lisa kohaste ajakohastatud andmete esitamiseks ja hindamiseks kooskõlas direktiivis 91/414/EMÜ sätestatud ühtsete põhimõtetega.
(12)
Seega on asjakohane direktiivi 91/414/EMÜ vastavalt muuta.
(13)
Käesoleva direktiiviga ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 91/414/EMÜ I lisa muudetakse vastavalt käesoleva direktiivi lisale.
Artikkel 2
Liikmesriigid võtavad vastu ja avaldavad käesoleva direktiivi täitmiseks vajalikud õigusnormid hiljemalt 31. jaanuariks 2012. Liikmesriigid edastavad kõnealuste õigusnormide teksti ning kõnealuste normide ja käesoleva direktiivi vahelise vastavustabeli viivitamata komisjonile.
Liikmesriigid kohaldavad kõnealuseid norme alates 1. veebruarist 2012.
Kui liikmesriigid võtavad need õigusnormid vastu, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
Artikkel 3
1. Liikmesriigid muudavad vajaduse korral direktiivi 91/414/EMÜ kohaselt toimeainena asiimsulforooni sisaldavate taimekaitsevahendite kehtivaid kasutuslube või tühistavad need 31. jaanuariks 2012.
Eelkõige kontrollivad nad nimetatud tähtpäevaks, et kõnealuse direktiivi I lisas asiimsulforooni suhtes sätestatud tingimused on täidetud, välja arvatud kõnealust toimeainet käsitleva kande B osas nimetatud tingimused, ning et kasutusloa omanikul on olemas kõnealuse direktiivi artikli 13 tingimuste kohaselt II lisa nõuetele vastav toimik või juurdepääs sellele.
2. Erandina lõikest 1 hindavad liikmesriigid uuesti iga lubatud taimekaitsevahendit, mis sisaldab asiimsulforooni ainsa toimeainena või ühena mitmest toimeainest, mis kõik on hiljemalt 31. juuliks 2011 kantud direktiivi 91/414/EMÜ I lisa loetelusse, direktiivi 91/414/EMÜ III lisa nõuetele vastava toimiku põhjal kooskõlas kõnesoleva direktiivi VI lisas sätestatud ühtsete põhimõtetega ning arvestades kõnealuse direktiivi I lisas asiimsulforooni käsitleva kande B osa. Kõnealuse hindamise alusel määravad nad kindlaks, kas taimekaitsevahend vastab direktiivi 91/414/EMÜ artikli 4 lõike 1 punktides b, c, d ja e sätestatud tingimustele. Pärast kindlaksmääramist muudavad liikmesriigid vajaduse korral kasutusluba või tühistavad selle 31. juuliks 2015.
3. Erandina lõigetest 1 ja 2 hindavad liikmesriigid uuesti iga lubatud taimekaitsevahendit, mis sisaldab asiimsulforooni ühena mitmest toimeainest, mis kõik on hiljemalt 31. juuliks 2011 kantud direktiivi 91/414/EMÜ I lisa loetelusse ja millest vähemalt üks oli ajavahemikul 1. jaanuarist 2009 kuni 31. juulini 2011 kantud direktiivi 91/414/EMÜ I lisa loetelusse, direktiivi 91/414/EMÜ III lisa nõuetele vastava toimiku põhjal kooskõlas kõnesoleva direktiivi VI lisas sätestatud ühtsete põhimõtetega ning arvestades kõnealuse direktiivi I lisas asiimsulforooni käsitleva kande B osa. Sellest hinnangust lähtuvalt otsustavad nad, kas taimekaitsevahend vastab direktiivi 91/414/EMÜ artikli 4 lõike 1 punktides b, c, d ja e sätestatud tingimustele.
Kõnealuse kindlaksmääramise järel muudavad liikmesriigid vajaduse korral kasutusluba või tühistavad selle 31. juuliks 2015 või kuupäevaks, mis sellise muudatuse või tühistamise jaoks on kehtestatud asjakohases direktiivis või direktiivides, millega asjakohane toimeaine või toimeained direktiivi 91/414/EMÜ I lisasse kanti, olenevalt sellest, kumb kuupäev on hilisem.
Artikkel 4
Käesolev direktiiv jõustub 1. augustil 2011.
Artikkel 5
Käesolev direktiiv on adresseeritud liikmesriikidele.
Brüssel, 20. august 2010

Labels: 1
10
20
0
3
6
12